section_heading: Životopis
paragraph_text: Jugoton je objavio i njegova dva LP-a slovenskih narodnih pjesama: "Pojd'mo na Štajersko" i "Ti si urce zamudila", s vokalnim solistima Markom i Ervinom Novosel. Marko Novosel nastupa na televiziji i na koncertima diljem Jugoslavije. U više navrata gostuje u SSSR-u, sa svojom grupom i internacionalnim grupama, kao nositelj programa. Godine 1981. odlazi u Austriju u Beč, gdje nastupa kao pijanist i pjevač u renomiranim hotelima Penta Renaissance, Parkhotel Schönbrunn. Godine 1996. odlikovan je Redom Danice Hrvatske s likom Marka Marulića, za svoje zasluge u kulturi Hrvatske na polju zabavne i narodne glazbe. Kao umirovljenik, 2001. godine, odlazi u Maribor u Sloveniju, gdje i danas živi sa suprugom Ervinom Štelcl Novosel, i dalje se baveći skladanjem, aranžiranjem i snimanjem glazbe. 2011. godine, u povodu 60-e obljetnice javnoga umjetničkoga djelovanja, za izniman doprinos hrvatskoj glazbi, prima priznanje Hrvatske Glazbene Unije. U tom razdoblju Croatia Records objavljuje njegovu "Zlatnu kolekciju" i CD "Za družbu staru" sa zagorskim i slavonskim pjesmama.